Tájékoztató gépjárműadóval kapcsolatos adóztatási feladatok megváltozásáról

Tisztelt Adózóink!

Tájékoztatjuk Önöket, hogy 2021. január 1-jétől a gépjárműadóval kapcsolatos adóhatósági feladatokat nem az önkormányzati adóhatóság, hanem az állami adó- és vámhatóság (NAV) látja el.

A Magyar Közlönyben megjelent az **egyes adótörvények módosításáról szóló 2020. évi CXVIII. törvény,** mely több pontban is **érinti majd a gépjármű adóztatás kérdését,** melyekről az alábbi rövid tájékoztatóban olvashat.

A gépjárműadóról szóló 1991. évi LXXXII. törvény (Gjt.) jelenleg hatályos rendelkezései alapján a belföldi gépjárművek adója esetében az adóhatósági feladatokat az önkormányzati adóhatóság látta el 2020. december 31-éig. A módosulás kapcsán **az adóhatósági feladatok a belföldi gépjárművek utáni gépjárműadóban 2021. január 1-jétől már az állami adóhatósághoz kerülnek át.**

**2021. január 1-jét megelőző időszakra eső gépjárműadó ügyekben** (2020. december 31-ig terjedő időszak adókötelezettségének megállapítása, ezen időszak adójának beszedése, végrehajtása, erre az időszakra vonatkozó ellenőrzés és szankciók megállapítása) az adóhatósági feladatokat - a Gjt. 2020. december 31-ig hatályos szövege alapján - **továbbra is az illetékes Mosonmagyaróvár Város Önkormányzati Adóhatósága végzi.** Ez azt jelenti, hogy az önkormányzati adóhatóság továbbra is élhet a végrehajtás lehetőségével, vagy akár a gépjármű forgalomból való kivonására vonatkozó kezdeményezés lehetőségével, ha az adótartozás az egy évi adótételt meghaladja, feltéve, hogy a fizetési kötelezettség 2020. december 31-ig keletkezett (az állami adóhatóság a 2021-től keletkező egy évi gépjármű-adótartozás esetén kezdeményezheti a gépjármű forgalomból való kivonását). A gépjárműadóból így befolyó bevétel teljes egészében a központi költségvetést illeti meg.

**A gépjármű tulajdonosoknak és üzembentartóknak továbbra sem kell adatbejelentést tenni az állami adóhatóság felé. A gépjármű tulajdonjogában illetve üzembentartói jogában bekövetkező változásokat továbbra is a kormányhivatal okmányirodai osztálya felé kell bejelenteni.** A közúti közlekedési nyilvántartási szerv a járműnyilvántartásából a január 1-i állapotnak megfelelő adatokat január 20. napjáig közli majd az állami adó- és vámhatósággal, hasonlóan ahhoz, ahogy azt eddig is tette az önkormányzati adóhatóságok felé. Adott hónapon belüli változásokról – gépjármű forgalomba helyezés, forgalomból történő kivonás stb. esetén – az állami adó- és vámhatóság részére továbbra is a következő hónapban nyújt adatszolgáltatást a nyilvántartó hatóság.

Az önkormányzati adóhatóság a törvényi rendelkezésnek megfelelően, 2021. január 15-ig adatot szolgáltat az állami adó- és vámhatóság számára a nála 2020. december 31-én nyilvántartott, 2020. december 31-én hatályos 5. § a), d), e) és f) pontja szerint adómentes gépjármű forgalmi rendszámáról és a gépjármű üzembentartójának, tulajdonosának azonosító adatairól, valamint a mentesség jogcíméről, **így ezekről az adózóknak külön bejelentést nem kell tenniük.**

Ugyanakkor nagyon fontos szabály, hogy 2021. január 1-jét követően **új mentességekről** (Gjt.5.§.), vagy **adókedvezményekről** (Gjt.8.§.), **kizárólag az adózó bejelentéséből értesülhet az állami adó- és vámhatóság.** Az adózók bejelentési kötelezettsége csak azon esetekben szükséges, amelyekben az állami adó- és vámhatóság nyilvántartásából a mentességre való jogosultság ténye nem állapítható meg.

Az ezzel kapcsolatos információk a későbbiekben az állami adó- és vámhatóság hivatalos honlapján lesznek megtekinthetők. (<https://www.nav.gov.hu>)

**Fontos információ**, hogy a **2020. december 31-ig** fennálló gépjárműadó tartozásokat továbbra is az önkormányzati adóhatóság számlájára kell megfizetni.

**Mosonmagyaróvár gépjárműadó beszedési számla: 11737076-15367400-08970000**

**Köszönjük az adózóknak, hogy az elmúlt 28 évben a gépjárműadó kötelezettségek betartásával és az adófizetéseikkel hozzájárultak Mosonmagyaróvár Város fejlődéséhez, kívánjuk, hogy a gépjárműadó ügyintézése legalább olyan színvonalú legyen az Önök számára, melyet mi nyújtottunk adózóinknak**.

Mosonmagyaróvár, 2021. január 4.

**Mosonmagyaróvár Város Önkormányzati Adóhatósága**